title: 2018 m. spalio 30 d. Komisijos įgyvendinimo reglamentas (ES) 2018/1634, kuriuo pratęsiamas nuo Tarybos reglamente (EB) Nr. 1967/2006 nustatytų minimalaus atstumo nuo kranto ir minimalaus jūros gylio reikalavimų nukrypti leidžiančios nuostatos, taikomos afijų (Aphia minuta) žvejybai laivo traukiamaisiais tinklais tam tikruose Italijos teritoriniuose vandenyse, galiojimas

text:
31.10.2018

                  LT

                  Europos Sąjungos oficialusis leidinys

                  L 272/35

         KOMISIJOS ĮGYVENDINIMO REGLAMENTAS (ES) 2018/1634
         2018 m. spalio 30 d.
         kuriuo pratęsiamas nuo Tarybos reglamente (EB) Nr. 1967/2006 nustatytų minimalaus atstumo nuo kranto ir minimalaus jūros gylio reikalavimų nukrypti leidžiančios nuostatos, taikomos afijų (Aphia minuta) žvejybai laivo traukiamaisiais tinklais tam tikruose Italijos teritoriniuose vandenyse, galiojimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (1), ypač į jo 13 straipsnio 5 dalį,
         kadangi:

                     (1)

                     Reglamento (EB) Nr. 1967/2006 13 straipsnio 1 dalimi draudžiama naudoti velkamuosius žvejybos įrankius trijų jūrmylių ir mažesniu atstumu nuo kranto arba iki 50 m gylio izobatos, jei tas gylis yra pasiekiamas trumpesniu atstumu nuo kranto;

                     (2)

                     valstybės narės prašymu Komisija gali leisti taikyti nuo Reglamento (EB) Nr. 1967/2006 13 straipsnio 1 dalies nukrypti leidžiančią nuostatą, jei įvykdomos tam tikros 13 straipsnio 5 ir 9 dalyse nustatytos sąlygos;

                     (3)

                     Komisijos įgyvendinimo reglamentu (ES) Nr. 988/2011 (2) iki 2014 m. kovo 31 d. leista taikyti nuo minėto reglamento 13 straipsnio 1 dalies nukrypti leidžiančią nuostatą laivams, laivo traukiamaisiais tinklais žvejojantiems afijas (Aphia minuta) 9 geografinio parajonio, apibrėžto Europos Parlamento ir Tarybos reglamento (ES) Nr. 1343/2011 (3) I priede, teritoriniuose vandenyse;

                     (4)

                     Komisijos įgyvendinimo reglamentu (ES) 2015/2407 (4) leista pratęsti nukrypti leidžiančios nuostatos galiojimą iki 2018 m. kovo 31 d.;

                     (5)

                     2018 m. gegužės 23 d. Komisija gavo Italijos prašymą pratęsti nukrypti leidžiančios nuostatos, kuri baigė galioti 2018 m. kovo 31 d., galiojimą. Italija pateikė naujausios informacijos, pagrindžiančios nukrypti leidžiančios nuostatos galiojimo pratęsimą;

                     (6)

                     Italija atitinkamu potvarkiu (5) pagal Reglamento (EB) Nr. 1967/2006 19 straipsnio 2 dalį priėmė valdymo planą. Priimtas valdymo planas yra skirtas taikyti per visą nukrypti leidžiančios nuostatos galiojimo laikotarpį;

                     (7)

                     2018 m. liepos mėn. Prancūzijos prašymą dėl nukrypti leidžiančios nuostatos ir su ja susijusį atnaujintą valdymo planą įvertino Žuvininkystės mokslo, technikos ir ekonomikos komitetas (ŽMTEK) (6). Bendras ŽMTEK vertinimas buvo teigiamas, su biologiniais, ekologiniais, laivyno ir pastangų aspektais susijusi informacija pateikta tinkamai. ŽMTEK pažymėjo, kad valdymo plane siūlomi tikslai dera su Europos Parlamento ir Tarybos reglamento (ES) Nr. 1380/2013 (7) 2 straipsnyje nustatytais tikslais ir atitinkamomis jo 6 straipsnio nuostatomis. Kitų rūšių žuvų šios žvejybos laimikyje pasitaiko gana retai. Laivo traukiamasis tinklas, kuriuo žvejojamos afijos, gali būti laikomas selektyviosios žvejybos įrankiu, o jo poveikis Reglamento (EB) Nr. 1967/2006 III priede nurodytoms rūšims gali būti vertinamas kaip labai mažas. ŽMTEK pažymėjo, kad į valdymo planą įtraukta daug su žvejybos veiklos stebėsena ir valdymu susijusių elementų. Jis pabrėžė, kad reikėtų aiškiau apibūdinti įrankių sąveiką su jūros dugnu ir stebėseną, taip pat pateikti išsamesnių mokslinių duomenų. Italijos paprašyta šiuos klausimus išnagrinėti. Siekdamos patobulinti mokslinius duomenis Italijos institucijos sutiko atnaujinti valdymo planą ir sugriežtinti privalomas pareigas teikti ataskaitas įtraukiant įpareigojimą 2019–2020 m. žvejybos sezono pabaigoje pateikti preliminarią mokslinę ataskaitą;

                     (8)

                     Italijos prašymas leisti pratęsti nukrypti leidžiančios nuostatos galiojimą atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;

                     (9)

                     prašyme nurodytame rajone esama specifinių geografinių kliūčių, nes žemyninio šelfo dydis ribotas, o tikslinės rūšys išsidėsčiusios išimtinai tam tikrose pakrantės rajonų zonose, kuriose gylis mažesnis nei 50 m. Taigi žvejybos plotai yra riboti;

                     (10)

                     ŽMTEK išreiškė susirūpinimą dėl trūkstamų naujausių duomenų apie žvejybos operacijų erdvinį paskirstymą, palyginti su jūrų žolių buveinių išsidėstymu. Tačiau kalbant apie poveikį jūros dugnui pažymėtina, kad žvejybos sezonu laivuose vykdyto stebėjimo rezultatai parodė, jog laivo traukiamieji tinklai realiai naudojami tik augmenijos neturinčiuose smėliu ar purvu padengtuose dugno plotuose, nes žvejyba virš jūrų žolių Posidonia sąžalynų yra draudžiama. Atsižvelgiant į tai, kas išdėstyta pirmiau, padaryta išvada, kad žvejyba laivo traukiamaisiais tinklais neturi didelio poveikio saugomoms buveinėms ir yra labai selektyvaus pobūdžio – tinklai traukiami per vandens storymę ir nesiekia jūros dugno, nes dugno medžiagos rinkimas sužalotų tikslinių rūšių žuvis ir dėl labai mažo sužvejojamų žuvų dydžio jų būtų beveik neįmanoma atrinkti;

                     (11)

                     žvejyba laivo traukiamaisiais tinklais vykdoma netoli kranto nedideliame gylyje. Dėl šio tipo žvejybos pobūdžio jos vykdyti neįmanoma jokiais kitais žvejybos įrankiais;

                     (12)

                     Italijos prašymas dėl nukrypti leidžiančios nuostatos susijęs su 117 laivų;

                     (13)

                     Italijos pateiktame valdymo plane užtikrinama, kad žvejybos pastangos nebus didinamos, nes žvejybos leidimai bus išduoti nurodytiems 117 laivų, kurių bendros pastangos – 5 886,9 kW ir kuriems Italija jau yra suteikusi žvejybos leidimus;

                     (14)

                     prašymas pateiktas dėl laivų, kurie, užregistruotais duomenimis, žvejybos veiklą yra vykdę daugiau kaip penkerius metus;

                     (15)

                     tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;

                     (16)

                     aptariama žvejybos veikla atitinka Reglamento (EB) Nr. 1967/2006 4 straipsnio reikalavimus, nes Italijos valdymo plane aiškiai nustatytas draudimas vykdyti žvejybą virš saugomų buveinių;

                     (17)

                     Reglamento (EB) Nr. 1967/2006 8 straipsnio 1 dalies h punkto reikalavimai netaikomi, nes jie susiję su traleriais;

                     (18)

                     dėl Reglamento (EB) Nr. 1967/2006 9 straipsnio 3 dalyje nustatyto minimalaus tinklo akių dydžio reikalavimo pažymėtina, kad, turint omenyje, jog susijusi žvejybos veikla yra labai selektyvi, turi nežymų poveikį jūrų aplinkai ir nėra vykdoma virš saugomų buveinių, Italija pagal Reglamento (EB) Nr. 1967/2006 9 straipsnio 7 dalį savo valdymo plane leido nukrypti nuo to reikalavimo;

                     (19)

                     aptariama žvejybos veikla atitinka duomenų registravimo reikalavimus, nustatytus Tarybos reglamento (EB) Nr. 1224/2009 (8) 14 straipsnyje;

                     (20)

                     aptariama žvejybos veikla vykdoma labai netoli kranto ir netrukdo laivų, naudojančių kitokius įrankius nei tralai, traukiamieji tinklai ar panašūs velkamieji tinklai, veiklai;

                     (21)

                     žvejybos laivo traukiamaisiais tinklais veikla reguliuojama Italijos valdymo planu, siekiant užtikrinti, kad Reglamento (EB) Nr. 1967/2006 III priede nurodytų rūšių žuvų būtų sužvejojama kuo mažiau. Be to, pagal Italijos valdymo plano 5.1.2 punkto a papunktį Alphia minuta žvejyba kasmet vykdoma tik lapkričio 1 d. – kovo 31 d. trunkančiu žvejybos sezonu ir vienas laivas per žvejybos sezoną žvejoja ne daugiau kaip 60 dienų;

                     (22)

                     galvakojai moliuskai laivo traukiamaisiais tinklais nežvejojami;

                     (23)

                     į Italijos valdymo planą įtrauktos žvejybos veiklos stebėsenos priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje;

                     (24)

                     todėl prašymas pratęsti nukrypti leidžiančios nuostatos galiojimą turėtų būti patenkintas;

                     (25)

                     Italija turėtų laiku teikti Komisijai ataskaitas, laikydamasi savo valdymo plane numatyto stebėsenos plano;

                     (26)

                     nukrypti leidžiančios nuostatos galiojimo trukmė bus apribota, kad tuo atveju, jei Komisijai pateikta ataskaita parodytų, kad naudojamų išteklių būklė yra prasta, būtų galima nedelsiant imtis taisomųjų priemonių ir būtų sudarytos sąlygos stiprinti mokslinės informacijos bazę, kuria remiantis būtų tobulinamas valdymo planas;

                     (27)

                     todėl nukrypti leidžianti nuostata turėtų būti taikoma iki 2021 m. kovo 31 d.;

                     (28)

                     šiame reglamente numatytos priemonės atitinka Žuvininkystės ir akvakultūros komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Nukrypti leidžianti nuostata
            Reglamento (EB) Nr. 1967/2006 13 straipsnio 1 dalis netaikoma Italijos teritoriniuose vandenyse, esančiuose greta Ligūrijos ir Toskanos pakrantės, žvejojant afijas (Aphia minuta) laivo traukiamaisiais tinklais, naudojamais laivų:

                        a)

                        kurie registruoti atitinkamai Genujos ir Livorno jūrų reikalų direktoratuose (Direzione Marittima);

                        b)

                        užregistruotais duomenimis, žvejybos veiklą yra vykdę daugiau kaip penkerius metus ir neprisidės prie jokio būsimo naudojamų žvejybos pastangų didinimo ir

                        c)

                        turi žvejybos leidimą ir veiklą vykdo laikydamiesi Italijos valdymo plano, priimto remiantis Reglamento (EB) Nr. 1967/2006 19 straipsnio 2 dalimi.

            2 straipsnis
            Stebėsenos planas ir ataskaitų teikimas
            Italija per vienus metus nuo šio reglamento įsigaliojimo Komisijai pateikia ataskaitą, parengtą pagal 1 straipsnio c punkte nurodytame valdymo plane nustatytą stebėsenos planą.

            3 straipsnis
            Įsigaliojimas ir taikymo laikotarpis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas iki 2021 m. kovo 31 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 30 d.

                  Komisijos vardu

                  Pirmininkas

               Jean-Claude JUNCKER

            (1)  OL L 409, 2006 12 30, p. 11.

            (2)  2011 m. spalio 4 d. Komisijos įgyvendinimo reglamentas (ES) Nr. 988/2011, kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų gaubiamaisiais tinklais žvejojant afijas (Aphia minuta) tam tikruose Italijos teritoriniuose vandenyse, nukrypti leidžianti nuostata (OL L 260, 2011 10 5, p. 15).

            (3)  2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (OL L 347, 2011 12 30, p. 44).

            (4)  2015 m. gruodžio 18 d. Komisijos įgyvendinimo reglamentas (ES) 2015/2407, kuriuo pratęsiamas nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų gaubiamaisiais tinklais žvejojant afijas (Aphia minuta) tam tikruose Italijos teritoriniuose vandenyse, nukrypti leidžiančios nuostatos galiojimas (OL L 333, 2015 12 19, p. 104).

            (5)  Gazzetta Ufficiale della Repubblica Italiana 226, 28.9.2018, supplemento ordinario n. 44.

            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf

            (7)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

            (8)  2009 m. lapkričio 20 d. Tarybos reglamentas (EB) Nr. 1224/2009, nustatantis Sąjungos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).